ที่ประชุมคณะรัฐมนตรี มติเห็นชอบและอนุมัติหลักการร่างพระราชบัญญัติป่าไม้ ส่งเสริมให้มีการปลูกป่าเศรษฐกิจสร้างรายได้ให้ประเทศ
ที่ประชุมคณะรัฐมนตรี มติเห็นชอบและอนุมัติหลักการร่างพระราชบัญญัติป่าไม้ (ฉบับที่ ....) พ.ศ........เพื่อส่งเสริมให้มีการปลูกป่าเศรษฐกิจสร้างรายได้ให้ประเทศ

 นายณัฐพร  จาตุศรีพิทักษ์   ที่ปรึกษารัฐมนตรีประจำสำนักนายกรัฐมนตรี เปิดเผยว่า ที่ประชุมคณะรัฐมนตรีมีมติเห็นชอบและอนุมัติหลักการร่างพระราชบัญญัติป่าไม้ (ฉบับที่ ....) พ.ศ........ตามที่กระทรวงทรัพยากรธรรมชาติและสิ่งแวดล้อมเสนอ แก้ไขเพิ่มเติมพระราชบัญญัติป่าไม้ พ.ศ. 2489 มาตรา 7 โดยมีสาระสำคัญเป็นการแก้ไขให้ไม้ทุกชนิดในที่ดินที่มีกรรมสิทธิ์หรือสิทธิครอบครองตามประมวลกฎหมายที่ดิน ไม่เป็นไม้หวงห้าม และการทำไม้ไม่ต้องได้รับอนุญาตจากพนักงานเจ้าหน้าที่อีกต่อไป สำหรับไม้ที่ขึ้นในป่าชนิดใดจะเป็นไม้หวงห้ามประเภทใด ให้กำหนดโดยพระราชกฤษฎีกา เนื่องจากตามระเบียบและกฎหมายเดิมมีความซับซ้อนยุ่งยาก ทำให้ประชาชนจำนวนมากขาดโอกาสในการประกอบอาชีพ อีกทั้งยังเป็นการส่งเสริมการปลูกป่าเศรษฐกิจ สร้างรายได้ สามารถแข่งขันได้ในระบบเศรษฐกิจซึ่งสอดคล้องกับยุทธศาสตร์ชาติ 20 ปี
 
สำหรับไม้หวงห้ามที่กำหนด ประกอบด้วยไม้สัก ไม้ยาง ไม้ชิงชัน ไม้เก็ดแดง ไม้อีเม่ง ไม้พยูงแกลบ ไม้กระพี้ ไม้แดงจีน ไม้ขะยุง ไม้ซิก ไม้กระซิก ไม้กระซิบ ไม้พยูง ไม้หมากพลูตั๊กแตน ไม้กระพี้เขาควาย ไม้เก็ดดำ ไม้อีเฒ่า และไม้เก็ดเขาควาย